Peste 100 de oameni ar fi murit într-o alunecare de teren care s-a produs pe timpul nopții în Papua Noua Guinee, informează televiziunea ABC din Australia.
Alunecarea de teren s-ar fi produs într-o zonă izolată – satul Kaokalam dintr-o provincie numită Enga, situată la circa 600 de kilometri nord-vest de capitala Port Moresby.
Cum aceasta a avut loc noaptea, în jurul orei locale 3, mulți oameni au fost surprinși în somn.
Locuitorii spun că bilanțul provizoriu e de peste 100 de morți, așteptat să crească substanțial, dar autoritățile nu l-au confirmat oficial. Un clip care circulă în online îi arată pe unii localnici cum scot cadavre din pământ.